Source: https://www.enviroportal.sk/pytate-sa/otazky-a-odpovede?reaction=28369&pid=12441
Timestamp: 2020-06-07 09:05:39+00:00

Document:
Dobrý deň, prosím Vás, je zoznam obcí na Slovensku, ktoré nie sú pripojené na verejnú kanalizáciu, a/alebo nemajú vybudované ČOV? Prípadne, kde je možné takúto informáciu získať. Ďakujem.
Dobrý deň. Na stránke MŽP SR je zverejnený Plán rozvoja verejných vodovodov a verejných kanalizácií pre územie SR (https://www.minzp.sk/voda/koncepcne-aplanovacie-dokumenty/plan-rozvoja-verejnych-vodovodov-verejnych-kanalizacii-uzemie-sr.html). V jeho prílohe č. 1 je uvedený zoznam obcí SR napojených na verejnú kanalizáciu. Údaje uvedené pláne sú aktuálne k roku 2015. V súčasnosti sa pripravuje aktualizácia Plánu rozvoja verejných vodovodov a verejných kanalizácií. Ak potrebujete aktuálnejšie údaje, ako tie uvedené v Pláne rozvoja VV a VK aktualizovanom v roku 2015, kontaktujte Výskumný ústav vodného hospodárska (www.vuvh.sk), odbor kvality vôd, oddelenie odpadových vôd), ktorý spravuje údaje o verejných vodovodoch a verejných kanalizáciách v SR. S pozdravom, Ing. R. Grófová, Slovenská agentúra životného prostredia
Dobrý deň, máme doma nejaké sklenené fľaše s kyselinami, ktoré stali doma dlhé roky (na niektorých sa už zmazalo označenie, čo sa v nich nachádza) a keď sme ich chceli odovzdať pri zbere nebezpečného odpadu v obci, tak povedali, že oni také neberú. Keď som písal na nejaké zberne dvory nebezpečného odpadu e-mail, tak nám nevedeli pomôcť. Viete poradiť, kde vieme také odovzdať (okres Michalovce)? Ďakujem.
Dobrý deň, odporúčame Vám kontaktovať príslušný okresný úrad, odbor starostlivosti o životné prostredie, kde by Vám mali vedieť poskytnúť informáciu o možnosti zberu alebo spracovania takéhoto nebezpečného odpadu v okolí. Zároveň Vám odporúčame obrátiť sa na obec a zistiť, či takýmto konaním nebolo porušené všeobecné nariadenie obce o nakladaní s komunálnymi odpadmi a drobným stavebným odpadom, v ktorom majú byť upravené podrobnosti o spôsobe zberu odpadu z domácností s obsahom nebezpečných látok (§ 81 ods. 8 písm. f) zákona č. 79/2015 Z. z. o odpadoch), prípadne či nebola porušená zmluva medzi obcou a spoločnosťou vykonávajúcou tento zberu odpadu v obci, ak taká zmluva bola uzatvorená (§ 81 ods. 13 zákona č. 79/2015 Z. z. o odpadoch). Dovoľujeme si Vás upozorniť, že informácie nami poskytované majú len informatívnu hodnotu, nemajú charakter právneho poradenstva. S pozdravom Ing. I. Novikmecová, Slovenská agentúra životného prostredia
nekompletný elektroodpad
Dobrý deň, prečo je pri zbere elektroodpadu vždy informácia, že sa zbiera len kompletný nerozobratý elektroodpad? Nekompletný elektroodpad vraj už nie je možné ekologicky recyklovať a patrí do veľkoobjemového kontajneru, a teda skončí na skládke. Zdá sa mi to nelogické a neekologické. Aj tie zvyšné časti, hoci aj len plastové, by predsa bolo možné recyklovať. Ďakujem.
RE:nekompletný elektroodpad
Dobrý deň, podľa ustanovenia § 33 písm. c) zákona č. 79/2015 Z. z. o odpadoch a o zmene a doplnení niektorých zákonov je zakázané rozoberať či inak zasahovať do elektroodpadu pred jeho odovzdaním osobe oprávnenej na prípravu na opätovné použitie elektroodpadu alebo spracovateľovi elektroodpadu, čo sa samozrejme nevzťahuje na osobu oprávnenú na prípravu na opätovné použitie elektroodpadu alebo spracovateľova elektroodpadu. Dôvodom tohoto zákazu je zabezpečenie odborného nakladania s elektroodpadom, zvýšenie miery opätovného použitia elektrozariadení v zmysle hierarchie odpadového hospodárstva a ponechanie všetkých súčastí a materiálov (vrátane drahých kovov) v elektroodpade pre zabezpečenie ich recyklácie. Zákon o odpadoch preto umožňuje napr. distribútorovi elektrozariadení odmietnuť prevzatie elektroodpadu v rámci spätného zberu, ak odovzdávaný elektroodpad neobsahuje základné komponenty elektrozariadenia, z ktorého pochádza, alebo ak z dôvodu kontaminácie predstavuje riziko pre zdravie a bezpečnosť personálu alebo ak obsahuje iný odpad ako elektroodpad (§ 37 ods. 2 písm. a) zákona o odpadoch). S pozdravom Ing. I. Novikmecová, Slovenská agentúra životného prostredia
Latrína na stavebnom pozemku - znečistenie pôdy a podzemných vôd, obťažovanie pachmi
Dobrý deň, chcel by som sa informovať, že ako je potrebné postupovať v prípade, ak mám za to, že sused si na svojom pozemku postavil latrínu v rozpore s právnymi predpismi? V zastavanom území obce sa vykonáva na susediacom stavebnom pozemku stavba – rodinný dom (ďalej len „RD“), a to medzi už existujúcimi stavbami (t.j. susediacimi RD) umiestnenými na susediacich pozemkoch. Sused – stavebník si na tomto pozemku počas výkonu stavby RD vybudoval latrínu (t. j. suchý záchod s vykopanou jamou rovno v pôde, do ktorej sa má odvádzať odpad; nachádza sa cca 2 m od hranici s mojím pozemkom). Mohli by ste mi, prosím Vás poradiť, že ak mám za to, že sused takýmto spôsobom môže kontaminovať podzemné vody a pôdu (nakoľko na obidvoch susedných pozemkoch sú studne), prípadne obmedzovať ma pachmi a pod., podľa akého právneho predpisu (okrem ust. § 127 ods. 1 Občianskeho zákonníka) sa môžem domôcť ochrany svojich práv a na aký orgán sa môžem obrátiť (okrem obce – miestneho stavebného úradu)? Potreboval by som teda vedieť, že či existuje napr. nejaký osobitný právny predpis, ktorý by určoval nejaké technické/hygienické požiadavky na takýto typ drobnej stavby (pozn.: ak je to možné považovať za drobnú stavbu podľa stavebného zákona), resp. by ho zakazoval úplne. Chcel by som sa zároveň obrátiť aj na nejaký iný kompetentný orgán, teda nie len na obec, ktorý by mohol vykonať kontrolu na príslušnom pozemku, prípadne nariadiť odstránenie tejto stavby, resp. udelil by pokutu rušiteľovi a pod.. Ďakujem. S pozdravom, Tušan
RE:Latrína na stavebnom pozemku - znečistenie pôdy a podzemných vôd, obťažovanie pachmi
Dobrý deň, súčasná platná legislatíva nepozná pojem latrína. Vami opísaný stav nezodpovedá dnešným požiadavkám na zabezpečenie ochrany povrchových a podzemných vôd a je aj v rozpore s kritériami na ochranu zdravia ľudí. Príslušný stavebný úrad, ktorý vydal stavebné povolenie na výstavbu rodinného domu ako orgán štátneho stavebného dohľadu je oprávnený zisťovať, či sa stavba vykonáva podľa stavebného povolenia a či sa dodržiavajú všeobecne záväzné predpisy a technické normy. Na základe skutočných zistení zo štátneho stavebného dohľadu stavebný úrad uloží opatrenia na nápravu v súlade s platnou legislatívou. Priestupky vo veci porušenia povinnosti na úseku územného plánovania a stavebného poriadku prejednáva obec. V prvom rade je potrebné obrátiť sa na vecne a miestne príslušný stavebný úrad obce, ktorý vydal povolenie na výstavbu rodinného domu s požiadavkou o vykonanie štátneho stavebného dohľadu. V prípade, ak s postupom obce ako príslušného stavebného úradu nebudete spokojný, obráťte sa na Ministerstvo dopravy a výstavby, do ktorého pôsobnosti patrí výkon štátnej stavebnej správy. S pozdravom Ing. O. Rechtorovičová, MŽP SR
Vyseparovaný odpad na skládke
Dobrý deň, ako postupovať, keď obec vozí vyseparovaný odpad z nádob na to určených na skládku ako komunálny odpad?
RE:Vyseparovaný odpad na skládke
Dobrý deň, podľa zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov (§ 13 písm. e) bod 7. ako aj § 81 ods. 6 písm. b)) je zakázané ukladať oddelene vyzbierané zložky komunálneho odpadu, na ktoré sa uplatňuje rozšírená zodpovednosť výrobcov, a vytriedený biologicky rozložiteľný komunálny odpad na skládku odpadov, okrem nezhodnotiteľných odpadov po dotriedení. V takomto prípade Vám odporúčame podať podnet o prešetrenie možného porušovania zákazu na príslušný inšpektorát Slovenskej inšpekcie životného prostredia (www.sizp.sk). S pozdravom, Ing. Ivana Novikmecová, Slovenská agentúra životného prostredia
Dobrý deň. Som povinný pripojiť sa na novú verejnú kanalizáciu, aj keď mám dobrú vodotesnú žumpu? Bojím sa, že vzhľadom k veľkej vzdialenosti potrubia nebude zabezpečený odtok. Budem tak musieť urobiť po roku 2021 ? Ďakujem.
Dobrý deň, podľa zákona č. 364/2004 Z. z. o vodách podľa § 36 ods. 4.: Povolenie na stavbu iného primeraného systému alebo individuálneho systému podľa odsekov 2 a 3 možno vydať len na dobu určitú. V lokalitách, kde je vybudovaná a uvedená do prevádzky verejná kanalizácia, sa po skončení platnosti povolenia toto predlžovať nebude. Ten, kto akumuluje odpadové vody v žumpe, je povinný zabezpečovať ich zneškodňovanie odvozom do čistiarne odpadových vôd a na výzvu obce47) alebo orgánu štátnej vodnej správy predložiť doklady o odvoze odpadových vôd najviac za posledné dva roky. Odvoz odpadových vôd môže vykonávať len prevádzkovateľ verejnej kanalizácie,47a) obec alebo osoba oprávnená podľa osobitného predpisu.47b) Ten, kto vykonáva odvoz odpadových vôd, je povinný vydať doklad o odvoze tomu, kto o odvoz požiadal; doklad o odvoze odpadových vôd obsahuje meno, priezvisko a adresu toho, komu bol odvoz odpadových vôd vykonaný, dátum odvozu, miesto umiestnenia žumpy, množstvo vyvezených odpadových vôd, názov osoby, ktorá odvoz odpadových vôd vykonala a adresu čistiarne odpadových vôd. Čo sa týka dĺžky potrubia, príp. kanalizačnej prípojky podľa zákona č. 442/2002 Z. z. o verejných vodovodoch a verejných kanalizáciách §18 ods. 3 písm b) prevádzkovateľ verejnej kanalizácie rozhoduje o technickom riešení, umiestnení a parametroch kanalizačnej prípojky, o mieste a spôsobe jej pripojenia na verejnú kanalizáciu, o umiestnení a technických podmienkach osadenia meradla na kanalizačnej prípojke a o umiestnení kanalizačnej šachty. S pozdravom, Ing. Ľ. Koreňová, SAŽP
Dobrý deň! Pred dvomi týždňami strhol vietor na dome dcéry strechu. Odstraňovaním následkov samozrejme vznikol stavebný odpad, ktorý musel byť premiestneny ďalej od domu, nakoľko sa prerába celá strecha. Odpad bol uložený vo vlastnej záhrade. Prechádzalo okolo životné prostredie a nahlásilo na obecnom úrade nezákonné uskladnenie stavebného odpadu, pretože je vraj na ornej pôde. Chcela by som vedieť, ako postupovať s odpadom na vlastnej nehnuteľnosti, za aký čas ho treba zlikvidovať. Na streche ešte stále prebiehajú stavebné práce.
Dobrý deň, podľa § 14 ods. 1 písm. i) zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov máte možnosť na vlastnom pozemku zhromažďovať odpad, t. j. dočasne ho uložiť najviac 1 rok pred jeho zneškodnením alebo najviac 3 roky pred jeho zhodnotením. Na zhromažďovanie odpadov počas dlhšieho obdobia ako je uvedené je potrebný súhlas príslušného okresného úradu podľa § 97 ods. 1 písm. t) zákona č. 79/2015 Z. z. Pri zhromažďovaní odpadov je potrebné dodržiavať podmienky uvedené v § 8 vyhlášky MŽP SR č. 371/2015 Z. z., ktorou sa vykonávajú niektoré ustanovenia zákona o odpadoch v znení neskorších predpisov, napr. priestory pre zhromažďovanie odpadov je potrebné zabezpečiť tak, aby nemohlo dôjsť k nežiaducemu vplyvu na životné prostredie a k poškodzovaniu hmotného majetku. Dovoľujeme si Vás upozorniť, že informácie nami poskytované majú len informatívnu hodnotu, nemajú charakter právneho poradenstva. S pozdravom Ing. I. Novikmecová, SAŽP
Dobrý deň prajem bol som sa na obecnom úrade v obci informovať o odvoze žúmp, kedže naša obec- teda iba časť obce je napojená na kanalizáciu a ostatní obyvatelia ktorým toto nebolo umožnené si majú na vlastné náklady zabezpečiť vývoz žúmp a doklad priniesť na úrad. Moje otázky: Prečo si ostatní obyvatelia, ktorí nemohli byť napojení na verejnú kanalizáciu z dôvodu, že bývajú na miestach, kde by to bolo finančne náročné musia zabezpečiť odvoz zo žúmp na vlastné náklady a doklad priniesť na úrad. 2.otázka A čo v prípade ak býva človek úplne sám, ako a prečo má každoročne odvážať žumpu ak ju nenaplní za rok. Dakujem za odpoveď
Dobrý deň, vývoz žúmp (t. j. nakladanie s odpadovými vodami) pre aglomerácie menšie ako 2000 ekvivalentných obyvateľov je povinné a vyplýva zo zákona č. 364/2004 Z. z. o vodách § 36 ods. 3, pričom tieto musia byť zneškodňované v čistiarni odpadových vôd a doklad o odvoze treba uschovať na minimálne dva roky. 1. otázka - Povinnosť zabezpečiť odvoz žúmp na ČOV vyplýva z §36 ods. 4: (4) Povolenie na stavbu iného primeraného systému alebo individuálneho systému podľa odsekov 2 a 3 možno vydať len na dobu určitú. V lokalitách, kde je vybudovaná a uvedená do prevádzky verejná kanalizácia, sa po skončení platnosti povolenia toto predlžovať nebude. Ten, kto akumuluje odpadové vody v žumpe, je povinný zabezpečovať ich zneškodňovanie odvozom do čistiarne odpadových vôd a na výzvu obce alebo orgánu štátnej vodnej správy predložiť doklady o odvoze odpadových vôd najviac za posledné dva roky. Odvoz odpadových vôd môže vykonávať len prevádzkovateľ verejnej kanalizácie, obec alebo osoba oprávnená podľa osobitného predpisu. Ten, kto vykonáva odvoz odpadových vôd, je povinný vydať doklad o odvoze tomu, kto o odvoz požiadal; doklad o odvoze odpadových vôd obsahuje meno, priezvisko a adresu toho, komu bol odvoz odpadových vôd vykonaný, dátum odvozu, miesto umiestnenia žumpy, množstvo vyvezených odpadových vôd, názov osoby, ktorá odvoz odpadových vôd vykonala a adresu čistiarne odpadových vôd. 2.otázka - podľa § 36 ods. 3: (3) Nakladanie s komunálnymi odpadovými vodami, ktoré vznikajú v aglomeráciách menších ako 2 000 ekvivalentných obyvateľov, ktoré nemajú vybudovanú verejnú kanalizáciu bez primeraného čistenia alebo v riedko osídlených oblastiach mimo aglomerácií, možno okrem verejnej kanalizácie riešiť aj individuálnymi systémami alebo inými primeranými systémami, ktorými sú najmä vodotesné žumpy a pre riedko osídlené oblasti aj malé čistiarne odpadových vôd s primeraným čistením tak, aby sa dosiahli environmentálne ciele pre povrchové vody a podzemné vody v súlade s § 5. Pri nakladaní s odpadovými vodami akumulovanými vo vodotesných žumpách sa postupuje podľa osobitného predpisu, pričom tieto musia byť zneškodňované v čistiarni odpadových vôd. Vypúšťať odpadové vody alebo obsah žúmp do recipientu (povrchových / podzemných vôd) je zakázané. Navrhujem Vám obrátiť sa na obec, či neplánuje rozšíriť odkanalizovanie celej obce aj s využitím dotácií z Envirofondu. Dovoľujeme si Vás upozorniť, že informácie nami poskytované majú len informatívnu hodnotu, nemajú charakter právneho poradenstva. S pozdravom, Ing. Ľ. Koreňová, SAŽP

References: § 33
 § 127
 § 81
 § 36
 §18
 § 14
 § 97
 § 8
 § 36
 §36
 § 36
 § 5